Document ID: 32012D0075

A BIZOTTSÁG VÉGREHAJTÁSI HATÁROZATA
(2012. február 9.)
a 2008/106/EK európai parlamenti és tanácsi irányelv értelmében Ghánának a tengerészek képzése és képesítése tekintetében történő elismeréséről
(az értesítés a C(2012) 616. számú dokumentummal történt)
(EGT-vonatkozású szöveg)
(2012/75/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a tengerészek képzésének minimumszintjéről szóló, 2008. november 19-i 2008/106/EK európai parlamenti és tanácsi irányelvre (1) és különösen annak 19. cikke (3) bekezdésének első albekezdésére,
tekintettel Ciprus 2005. május 13-i kérésére,
mivel:
(1)
A 2008/106/EK irányelvvel összhangban a tagállamok dönthetnek úgy, hogy a harmadik országok által a tengerészek részére kiállított, megfelelő bizonyítványokat elfogadják, feltéve, hogy az érintett harmadik országot a Bizottság elismeri. E harmadik országoknak teljesíteniük kell a Nemzetközi Tengerészeti Szervezet (IMO) 1995-ben felülvizsgált, a tengerészek képzéséről, képesítéséről és az őrszolgálat ellátásáról szóló 1978. évi nemzetközi egyezményében (2) (STCW-egyezmény) foglalt valamennyi követelményt.
(2)
2005. május 13-i levelében Ciprus benyújtotta a Ghána elismerése iránti kérelmét. E kérés nyomán a Bizottság értékelte a képzés és a képesítési bizonyítványok kiállításának ghánai rendszerét annak ellenőrzése céljából, hogy az ország teljesíti-e az STCW-egyezményben meghatározott követelményeket, és hozott-e megfelelő intézkedéseket a képesítési bizonyítványokkal kapcsolatos csalások megakadályozására. Ez az értékelés az Európai Tengerbiztonsági Ügynökség szakértői által 2009 decemberében készített vizsgálat eredményeire támaszkodott. A vizsgálat során a képzési és képesítési rendszerben feltártak bizonyos hiányosságokat.
(3)
A Bizottság jelentésben tájékoztatta a tagállamokat az értékelés eredményéről.
(4)
A Bizottság 2010. december 20-i levelében felkérte Ghánát, hogy bocsásson rendelkezésére bizonyítékokat a feltárt hiányosságok kiküszöböléséről.
(5)
Ghána 2011. február 21-i levelében rendelkezésre bocsátotta az arra vonatkozó információkat és bizonyítékokat, hogy a megfelelés értékelésekor feltárt hiányosságokra vonatkozóan végrehajtották a megfelelő és elégséges korrekciós intézkedéseket.
(6)
Két hiányosság továbbra is fennáll. Ghána egyrészt nem biztosítja teljes mértékben, hogy a képesítés kiadásához szükséges kompetenciák tekintetében a haditengerészet kötelékén belül vagy a révhajókon végzett tengerhajózási szolgálat valóban releváns tapasztalatnak minősüljön. A másik rendezendő kérdés az egyik tengerészeti oktatási és képzési intézetben a tűzvédelmi képzésben és a tűzoltó berendezéseket illetően feltárt hiányosságokhoz kapcsolódik. Ghánát ezért e tekintetben további korrekciós intézkedések végrehajtására kérték fel. Az említett hiányosságok azonban nem indokolják, hogy a tengerészek oktatásával, képzésével és a képesítési bizonyítványok kiállításával kapcsolatos ghánai rendszereknek az STCW-egyezmény követelményeinek való megfelelősége teljes egészében megkérdőjeleződjék.
(7)
A megfelelés értékelésének és a Ghána által rendelkezésre bocsátott információk kiértékelésének eredményei azt bizonyítják, hogy Ghána teljesíti az STCW-egyezmény vonatkozó előírásait, és megtette a megfelelő intézkedéseket a képesítési bizonyítványokkal kapcsolatos csalások megakadályozására.
(8)
Az e határozatban előírt intézkedések összhangban vannak a tengeri közlekedés biztonságával és a hajókról történő szennyezés megelőzésével foglalkozó bizottság véleményével,
ELFOGADTA EZT A HATÁROZATOT:
1. cikk
A 2008/106/EK irányelv 19. cikkének alkalmazásában a tengerészek képzésére és képesítésére tekintettel a Bizottság elismeri Ghánát.
2. cikk
Ennek a határozatnak a tagállamok a címzettjei.
Kelt Brüsszelben, 2012. február 9-én.

Labels: 12
8
18
9